b'\n_START_ARTICLE_\nMolusc\xc4\x83\n_START_SECTION_\nMorfologie extern\xc4\x83\n_START_PARAGRAPH_\nCorpul molu\xc8\x99telor nu este segmentat, dar la majoritatea se disting trei regiuni: cap, picior \xc8\x99i mas\xc4\x83 visceral\xc4\x83._NEWLINE_Capul este bine dezvoltat \xc8\x99i distinct la gasteropode \xc8\x99i cefalopode, \xc8\x99i redus la amfineurieni \xc8\x99i scafopode. \xc3\x8en cazul lameli branhiatelor, capul a regresat p\xc3\xa2n\xc4\x83 la dispari\xc8\x9bie. Melcii, limac\xc8\x99ii, caracati\xc8\x9ba, sepia \xc8\x99i nautilul au capul bine diferen\xc8\x9biat, iar la scoici acesta este practic inexistent._NEWLINE_Piciorul este un organ muscular situat \xc3\xaen partea ventral\xc4\x83 a corpului. La cefalopode, picioarele sunt aranjate \xc3\xaen regiunea capului._NEWLINE_Masa visceral\xc4\x83 are forma unui sac, \xc3\xaen care sunt localizate organele interne ce realizeaz\xc4\x83 func\xc8\x9bii de rela\xc8\x9bie, de nutri\xc8\x9bie \xc8\x99i de reproducere._NEWLINE_\xc3\x8en afar\xc4\x83 de cap, picior \xc8\x99i de masa visceral\xc4\x83, majoritatea molu\xc8\x99telor mai au manta \xc8\x99i cochilie. Mantaua \xc8\x99i cochilia sunt organe caracteristice molu\xc8\x99telor. Aspectul mantalei este de membran\xc4\x83. Ea mai poart\xc4\x83 \xc8\x99i denumirea de pallium \xc8\x99i este format\xc4\x83 din unul sau dou\xc4\x83 pliuri care provin din peretele corpului. Func\xc8\x9biile mantalei sunt diferite. Astfel, ea protejeaz\xc4\x83 corpul (\xc3\xaen special masa visceral\xc4\x83), secret\xc4\x83 cochilia, iar la unele molu\xc8\x99te serve\xc8\x99te ca organ respirator. \xc3\x8entre manta \xc8\x99i peretele corpului se g\xc4\x83se\xc8\x99te un spa\xc8\x9biu numit cavitate paleal\xc4\x83. Aceast\xc4\x83 cavitate mai poart\xc4\x83 \xc8\x99i denumirea de cavitatea mantalei. \xc3\x8en cavitatea paleal\xc4\x83 sunt ad\xc4\x83postite branhiile \xc8\x99i alte organe._NEWLINE_Cochilia (numit\xc4\x83 popular \xc8\x99i scoic\xc4\x83) este caracteristic\xc4\x83 molu\xc8\x99telor, asemenea cavit\xc4\x83\xc8\x9bii paleale. Ea este o forma\xc8\x9biune dur\xc4\x83, calcaroas\xc4\x83, cu rol principal de protec\xc8\x9bie a masei viscerale \xc8\x99i a \xc3\xaentregului animal. Mai are \xc8\x99i rol de schelet extern, pe cochilie fiind fixat o parte din musculatura corpului. Forma cochiliei difer\xc4\x83 de la un grup de molu\xc8\x99te la altul. De asemenea, difer\xc4\x83 \xc8\x99i gradul ei de dezvoltare. Ea poate fi format\xc4\x83 din una, dou\xc4\x83 sau mai multe buc\xc4\x83\xc8\x9bi. La unele molu\xc8\x99te, cochilia a regresat p\xc3\xa2n\xc4\x83 la dispari\xc8\x9bie.\n_START_SECTION_\nFunc\xc8\x9bii de rela\xc8\x9bie\n_START_PARAGRAPH_\nSistemul nervos la molu\xc8\x99te este de tip ganglionar \xc8\x99i const\xc4\x83 \xc3\xaen ganglioni nervo\xc8\x99i, concentra\xc8\x9bi \xc3\xaen partea anterioar\xc4\x83 a corpului, \xc8\x99i \xc3\xaen cordoane nervoase, care pleac\xc4\x83 de la ganglioni spre toate organele corpului.Organele de simt sunt bine dezvoltate la molustile mobile in special la cele rapitoare si slab dezvoltate sau lipsesc la cele bentonice si la cele putin mobile..'